Sheriff Bob Johnson i Santa Rosa holdt torsdag en pressekonferanse. Foto: Sheriffkontoret i Santa Rosa

Nordmann skutt av svigerfar i USA

Lokalt politi bekrefter at en norsk statsborger i 30-årene tirsdag ble drept i det som omtales som en skyteulykke i Florida.

Oppdatert 4. oktober 2019

Ifølge politiet kom mannen til USA for å overraske svigerfaren i 60-årene på bursdagen hans.

Dagbladet har vært i kontakt med presseoffiser Rich Aloy hos den lokale sheriffen i Santa Rosa County, som bekrefter hendelsen. Til VG forteller han at den avdødes norske familie er varslet om hendelsen.







Under en pressekonferanse torsdag fortalte den lokale sheriffen, Bob Johnson, om det de mener er hendelsesforløpet:

Svigerfaren skal ha hatt en diskusjon med et annet familiemedlem tidligere samme dag. Da svigersønnen banket på bakdøren uten å si hvem det var trodde svigerfaren ifølge politiet at det var personen han hadde kranglet med tidligere på dagen

Ifølge politiet var han derfor bevæpnet da han åpnet døren.

Den lokale sheriffen i Santa Rosa fortalte at svigersønnen angivelig skal ha gjemt seg i en busk og hoppet frem for å overraske svigerfaren, og da skal svigerfaren ha skutt nordmannen, som døde på stedet.

På pressekonferansen sier politiet at svigerfaren ikke vil bli straffeforfulgt etter hendelsen fordi de ser på det hele som en tragisk ulykke.

Ifølge det lokale politiet var mannen i 30-årene fra Norge, men har tidligere bodd i USA.

Presseoffiseren sier til VG at han ikke kjenner til svigerfarens nasjonalitet, men at han bor i USA.

– Utenriksdepartementet er kjent med at en norsk borger skal har avgått ved døden i USA. Vi kan ikke kommentere ytterligere detaljer i oppfølgingen av en pågående konsulærsak, skriver Ingrid Kvammen Ekker, pressevakt i Utenriksdepartementet, i en e-post til VG.

Publisert: 03.10.19 kl. 21:59 Oppdatert: 04.10.19 kl. 09:56

Mer om USA Florida